Pastoor blus vuur met kaal voete | George Herald
Pastoor blus vuur met kaal voete
Thursday, 23 February 2017, 08:30
Pastoor Riana Crafford in haar huurhuis in Groot-Brakrivierhoogte voor die brand verlede week.
GROOTBRAKRIVIER NUUS - 'n Vrou wat haar lewe daaraan wy om ander in hul diepste ellende te help, het self 'n laagtepunt bereik nadat haar kombuis 'n week gelede afgebrand het.
Riana Crafford, 'n pastoor wat bekend is vir haar opheffingswerk in die plaasgemeenskappe van Outeniqualand, herstel nog van die skok nadat 'n brand verlede Donderdag in haar huurhuis op 'n plot in Groot-Brakrivierhoogte ontstaan het.
Met sowat R80 000 se skade aan die kombuis en die res van die huis is Riana bykans al haar kombuistoerusting kwyt. Vir die volgende ses weke moes sy elders heenkome vind onderwyl die herstelwerk plaasvind. Intussen gaan sy steeds voort met haar werk in die gemeenskap.
Die George Herald het haar aanvanklik gekontak om uit te vind of sy sou belangstel in opheffingswerk by Syferfontein in George, toe hulle van hierdie voorval te hore kom.
Riana was baie emosioneel toe sy vertel wat daardie dag gebeur het.
"Ek het gaan sit om 'n bietjie te rus nadat ek 'n pot op die stoof gesit het om aartappels gaar te maak. Ek het drie weke van te vore voedselvergiftiging opgedoen en was absoluut gedaan. My lyf het nog herstel en ek het gesukkel om enigiets behalwe roosterbrood te eet. Ek wou net groente gaarmaak," het Riana gesê.
"Toe ek registreer wat om my aangaan was alles in vlamme. Dit was net 'n wonder van God wat my gehelp het om die vuur onder beheer te kry."
Kaalvoet, geklee in 'n denimbroek en 'n wit hemp, het Riana die brandende pot met haar kaal hande van die stoof afgegooi, die krag by die hoofskakelaar afgesit, en begin om sand van buite met 'n graaf te skep en die vlamme dood te gooi. Haar pogings om iemand met haar selfoon te bereik het misluk, want die sein was te swak. Sy het op 'n stadium in haar bakkie geklim en haar na die naaste bure gehaas om hulp te kry.
Haar buurman kon help om die laaste smeulende drade te dood, maar toe die brandweer op die toneel aankom was die brand reeds geblus.
Volgens Riana was daar geen brandbestryders op bystand in Groot-Brakrivier nie, want hulle was besig met 'n brand in Mosselbaai.
Riana Crafford is die stigter van die Institute for Life Skills Development. Sy doen die afgelope dekade opheffingswerk by 15 plase in Outeniqualand, asook sendingwerk vir die NG kerk Outeniqualand by Sinksabrug.